Riżoluzzjoni tal-Parlament Ewropew dwar l-istrateġija ta' l-Unjoni Ewropea għall-Konferenza ta' Nairobi dwar il-Bidla fil-Klima (COP 12 u COP/MOP 2)



Official Journal 313 E , 20/12/2006 P. 0439 - 0442



P6_TA(2006)0460 Konferenza ta' Nairobi dwar il-Bidla fil-Klima Riżoluzzjoni tal-Parlament Ewropew dwar l-istrateġija ta' l-Unjoni Ewropea għall-Konferenza ta' Nairobi dwar il-Bidla fil-Klima (COP 12 u COP/MOP 2) Il-Parlament Ewropew, - wara li kkunsidra l-Konvenzjoni Qafas tan-Nazzjonijiet Uniti dwar il-Bidla fil-Klima (il-UNFCCC), il- Protokoll ta' Kyoto ta' l-UNFCCC u l-proċeduri ta' applikazzjoni għall-implimentazzjoni tiegħu li ġew adottati waqt il-konferenzi ta' Bonn (Lulju 2001), Marrakesh (Ottubru u Novembru 2001), New Delhi (Ottubru u Novembru 2002), Milan (Diċembru 2003), Buenos Aires (Diċembru 2004) u Montreal (Novembru u Diċembru 2005), - wara li kkunsidra t-tnax-il Konferenza, li ġejja, tal-Partijiet (COP 12) fil-UNFCCC u t-tieni Konferenza tal-Partijiet li sservi bħala l-Laqgħa tal-Partijiet fil-Protokoll ta' Kyoto (COP/MOP 2) li se jsiru f'Nairobi, il-Kenja, bejn is- 6 u s- 17 ta' Novembru 2006, - wara li kkunsidra r-riżoluzzjonijiet preċedenti tiegħu dwar il-bidla fil-klima, u b'mod partikulari dawk tas- 16 ta' Novembru 2005 dwar "Nirbħu l-Ġlieda kontra l-Bidla fil-Klima Dinjija" [1], tat- 18 ta' Jannar 2006 dwar ir-riżultat tal-Konferenza ta' Montreal (COP 11- COP/MOP 1) [2] u ta' l- 4 ta' Lulju 2006 dwar "Innaqqsu l-Impatt ta' l-Avjazzjoni fuq il-Bidla fil-Klima" [3], - wara li kkunsidra l-Mistoqsija Orali B6-0440/2006 tal-Kumitat għall-Ambjent, is-Saħħa Pubblika u s- Sikurezza ta' l-Ikel skond l-Artikolu 108 tar-Regoli ta' Proċedura tiegħu u wara li kkunsidra l-istqarrija tal-Kunsill u l-Kummissjoni, - wara li kkunsidra l-aħħar sejbiet xjentifiċi, inklużi rapporti riċenti dwar it-tidwib tas-saff tas-silġ ta' Greenland, is-silġ perenni tal-baħar fl-Artiku u l-permafrost fis-Siberja kif ukoll sejbiet ġodda dwar kemm qed jogħla l-livell tal-baħar minħabba l-bidla fil-klima, - wara li kkunsidra l-prijorità ppubblikata tal-Presidenza Finlandiża, - wara li kkunsidra l-Artikolu 108(5) tar-Regoli ta' Proċedura tiegħu, A. billi l-implimentazzjoni sħiħa tal-UNFCCC u tal-Protokoll ta' Kyoto mill-Partijiet kollha hija fundamentali biex tiġi indirizzata l-bidla fil-klima, anke jekk il-miżuri mhumiex se jkunu verament effettivi sakemm ma tinstabx soluzzjoni globali li tinkludi l-blokki ekonomiċi l-kbar li huma responsabbli għall-biċċa l-kbira ta' l-emissjonijiet li jniġġsu, B. billi l-ħdax-il Konferenza tal-Partijiet (COP 11) fil-UNFCCC u l-ewwel Konferenza tal-Partijiet li sservi bħala l-Laqgħa tal-Partijiet fil-Protokoll ta' Kyoto (COP/MOP 1) li ltaqgħu f'Montreal f'Novembru u Diċembru 2005 ddeċidew li jagħtu bidu għal proċess biex jiġu kkunsidrati impenji ulterjuri mill-Partijiet fl-Anness I għall-perjodu ta' wara l-2012 u li jidħlu fi djalogu għall-iskambju ta' esperjenzi u għallanaliżi ta' metodi strateġiċi għal azzjoni koperattiva fit-tul dwar il-bidla fil-klima, u stabbilixxew grupp ta' diskussjoni u ħidma tal-UNFCCC dwar it-tnaqqis ta' l-emissjonijiet minħabba t-tneħħija ta' foresti f'pajjiżi li qed jiżviluppaw, C. billi t-teknoloġiji ġodda se jkunu essenzjali biex il-bidla fil-klima tiġi affrontata b'mod li jagħti biżżejjed riżultati meta mqabbla mal-flus minfuqa, b'konċentrazzjoni ġdida fuq effiċjenza ikbar fl-użu ta' l-enerġija, D. billi jeħtieġ li jiġu ffissati malajr miri ulterjuri sabiex jiġi evitat li l-bidla fil-klima ma tibqax taħt kontroll u sabiex jiġu pprovduti biżżejjed inċentivi għal investiment mgħaġġel f'aktar żvilupp u fl-installazzjoni ta' teknoloġiji li jużaw enerġija li tiġġedded u li huma effiċjenti fl-użu ta' l-enerġija, filwaqt li l-investiment f'infrastruttura ta' l-enerġija li hija inkompatibbli mal-miri tal-politika dwar il-klima għandu jiġi evitat, E. billi l-emissjonijiet ta' gassijiet bl-effett serra qed ikomplu jiżdiedu f'ħafna Stati Membri, li juri li hemm bżonn ta' azzjoni b'saħħitha, ta' miżuri ddefiniti mill-ġdid u ta' inizjattivi ġodda biex l-Unjoni Ewropea tkun tista' twettaq l-obbligi tagħha skond Kyoto, F. billi l-kontribut ta' l-avjazzjoni għall-bidla fil-klima huwa sostanzjali u qed jikber malajr filwaqt li lavjazzjoni internazzjonali m'hi suġġetta għall-ebda impenn li jirriżulta mill-UNFCCC u l-Protokoll ta' Kyoto tagħha, G. billi l-aħħar evidenza xjentifika tindika li l-limitazzjoni tat-tisħin għal +2°C tista' ma tkunx biżżejjed biex jinkiseb l-għan tal-UNFCCC li tiġi evitata bidla perikoluża fil-klima, H. billi fir-riżoluzzjoni tiegħu hawn fuq imsemmija, tas- 16 ta' Novembru 2005, il-Parlament Ewropew stqarr li l-pajjiżi żviluppati għandhom jimpenjaw ruħhom għal tnaqqis qawwi ta' l-emissjonijiet — 30 % sa l-2020 u 60-80 % sa l-2050, I. billi 24 % ta' l-emissjonijiet ta' gassijiet bl-effett serra fl-2005 kienu kkaġunati mill-ħruq ta' foresti u billi l-aħħar evidenza xjentifika mill-Amażonja turi l-impatt fuq il-klima tat-tnaqqis tal-kopertura tal-foresti u ta' l-indeboliment tal-"pompa tal-foresti"; li jwassal għal żieda fl-intensità ta' l-urugani li joriġinaw minnaħa t'isfel ta' l-Atlantiku tat-Tramuntana u fi tnaqqis f'kemm tagħmel xita fin-naħa t'isfel tal-Brażil, fl- Urugwaj u fl-Arġentina; J. billi l-Konklużjonijiet tal-Kunsill se jkunu bbażati wkoll fuq it-tħejjijiet ta' l-UE għas-sessjoni li ġejja tal-Forum tan-Nazzjonijiet Uniti dwar il-Foresti, li huwa ttamat li japprova strument globali għall-ħarsien tal-foresti; K. billi s-sigurtà ta' l-enerġija u s-sigurtà tal-klima għandhom jimxu id f'id, u billi s-sigurtà ta' l-enerġija u tal-klima ta' l-Ewropa jiddependu ħafna fuq l-għażliet li jagħmlu ekonomiji kbar bħaċ-Ċina u l-Indja; billi l-mitigazzjoni tal-bidla fil-klima tista' tkun effettiva biss jekk il-pajjiżi li qed jiżviluppaw — b'mod partikulari ekonomiji kbar u li qed jikbru malajr bħaċ-Ċina u l-Indja — ikunu involuti attivament flisforzi biex jitnaqqsu l-emissjonijiet tal-gassijiet bl-effett serra, 1. Iħeġġeġ lill-Unjoni Ewropea biex iżżomm l-irwol tagħha fuq quddiem fin-negozjati waqt il-Konferenza tal-COP 12 — COP/MOP 2 f'Nairobi u biex iżżomm il-livell għoli ta' ambizzjoni waqt diskussjonijiet filfutur ma' l-imsieħba internazzjonali tagħha; 2. Jinsisti li f'dik l-okkażjoni l-Unjoni Ewropea għandha tippreżenta aġenda ambizzjuża għad-diskussjonijiet dwar impenji ulterjuri mill-Partijiet fl-Anness I skond il-Protokoll ta' Kyoto, għad-diskussjonijiet il-ġodda dwar ir-reviżjoni ta' dak il-Protokoll, u għad-djalogu tal-UNFCCC dwar azzjoni koperattiva fit-tul; 3. Ifakkar li, kif stipulat fir-riżoluzzjoni tiegħu hawn fuq imsemmija, tas- 16 ta' Novembru 2005, l-istrateġija ta' l-UE dwar il-bidla fil-klima għandha tkun ibbażata fuq seba' objettivi: - il-bini fuq elementi ewlenin ta' Kyoto — objettivi li jorbtu dwar il-livelli ta' emissjonijiet ta' gass bl-effett serra, sistema dinjija ta' limiti massimi u kummerċ ("cap-and-trade"), u mekkaniżmi flessibbli, - impenji għal tnaqqis qawwi ta' l-emissjonijiet bi 30 % sa l-2020, bil-ħsieb li jinkiseb tnaqqis ta' madwar 80 % sa l-2050, permezz ta' taħlita ta' inċentivi għas-suq u ta' regolamentazzjoni biex jiġu stimulati linvestimenti fl-effiċjenza u f'teknoloġiji bla karbonju u b'livelli baxxi ta' karbonju, - l-adozzjoni ta' metodu proattiv biex jiġu involuti atturi ewlenin oħra — b'mod partikulari l-Istati Uniti, - l-iżvilupp ta' sħubija strateġika dwar l-enerġija ma' pajjiżi bħaċ-Ċina, l-Indja, l-Afrika t'Isfel, il-Brażil u l-Messiku sabiex jiġu mgħejuna finanzjarjament biex jiżviluppaw strateġiji għal enerġija sostenibbli li jibbenefikaw minn għejun mingħajr karbonju jew b'livelli baxxi ta' karbonju u b'hekk tiġi żgurata lparteċipazzjoni tagħhom fl-isforzi għall-mitigazzjoni tal-bidla fil-klima, - il-promozzjoni ħerqana tar-riċerka u l-innovazzjoni fil-qasam ta' teknoloġiji ta' l-enerġija sostenibbli billi jiġi ffaċilitat it-tpartit ta' l-aħjar prattika bejn l-Istati Membri kif ukoll bejn l-universitajiet, iċ-ċentri tarriċerka u l-industrija, u t-tneħħija ta' inċentivi "perversi" bħas-sussidji għall-fjuwil fossilu, kif ukoll linternalizzazzjoni ta' spejjeż esterni, inklużi dawk tal-bidla tal-klima, fil-prezz tal-produzzjoni ta' l-enerġija, - l-użu ta' leġiżlazzjoni Ewropea u nazzjonali biex tiġi stimulata effiċjenza akbar fl-użu ta' l-enerġija u biex jitnaqqas il-prezz tat-teknoloġija li tnaqqas l-impatt fuq il-klima, - it-tħeġġiġ ta' ħafna aktar involviment dirett fl-isforzi għal mitigazzjoni fil-livell taċ-ċittadin, permezz ta' kampanji biex jinħoloq għarfien, fejn prerekwiżit meħtieġ ikun il-provvista ta' informazzjoni dettaljata dwar il-kontenut ta' karbonju ta' prodotti bħal karozzi, inġenji ta' l-ajru, djar u servizzi u fejn għall-futur ikun hemm għażla ta' sistema ta' kwoti personali negozjabbli; 4. Ifakkar it-talba tiegħu li ma jkunx hemm interruzzjoni bejn l-ewwel u t-tieni perjodi ta' impenn skond il-Protokoll ta' Kyoto u li l-limitu ta' żmien biex jintlaħaq ftehim dwar impenji fil-ġejjieni dwar il-klima għandu jkun tmiem l-2008; 5. Ifakkar l-appoġġ tiegħu biex jitkomplew jintużaw mekkaniżmi flessibbli, u għall-għan fit-tul ta' suq dinji tal-karbonju bbażat fuq il-mudell "cap-and-trade"; 6. Jistieden lill-Partijiet fil-COP 12-COP/MOP 2 sabiex jindirizzaw l-impatti ta' l-avjazzjoni internazzjonali fuq il-bidla fil-klima u jagħmel stedina għal diskussjoni, fin-negozjati li jmiss waqt il-Konferenza tal-COP 12-COP/MOP 2 f'Nairobi, dwar taxxa globali fuq it-titjiriet; 7. Huwa tal-fehma li l-pajjiżi industrijalizzati għandu jibqa' jkollhom rwol vitali fl-indirizzar tal-bidla talklima fuq livell dinji; jistieden, għalhekk, lill-Partijiet fl-Anness I biex jissodisfaw l-impenji eżistenti tagħhom u biex jadottaw objettivi ambizzjużi għat-tieni perjodu ta' impenn wara l-2012; jistieden, barra minn hekk, lil dawk il-pajjiżi industrijalizzati li għadhom ma rratifikawx il-Protokoll ta' Kyoto biex jerġgħu jikkunsidraw il-pożizzjoni tagħhom, biex jieħdu miżuri domestiċi vigorużi, u biex jieħdu rwol attiv f'negozjati internazzjonali fil-ġejjieni, b'intenzjoni li jipparteċipaw fir-reġim għal bidla tal-klima fil-futur; 8. Jisħaq li l-iżvilupp ekonomiku huwa dritt għall-pajjiżi kollha li qed jiżviluppaw; jenfasizza, madanakollu, li l-pajjiżi li qed jiżviluppaw m'għandhomx għalfejn jirrepetu l-prattiki li jniġġsu tal-pajjiżi industrijalizzati, u għaldaqstant jagħmel stedina sabiex tingħata iktar attenzjoni lill-koperazzjoni fil-qasam tat-teknoloġija u fil-bini tal-kapaċità fil-qasam ta' l-enerġija sostenibbli; 9. Jistieden lill-Kunsill u lill-Kummissjoni biex iqisu l-aċċess għal teknoloġiji effiċjenti u b'livelli baxxi ta' karbonju bħala prijorità fil-koperazzjoni ta' l-UE rigward l-iżvilupp; 10. Jenfasizza l-importanza ewlenija li l-pajjiżi li qed jiżviluppaw u li qed jiġu industrijalizzati malajr jiġu involuti f'reġim internazzjonali għal bidla fil-klima fil-futur, waqt li jiġu rispettati l-preokkupazzjonijiet vitali tagħhom dwar il-promozzjoni ta' l-iżvilupp ekonomiku tagħhom u dwar il-ġlieda kontra l-faqar; 11. Jilqa' bi pjaċir ix-xogħol tal-grupp ta' diskussjoni u ħidma tal-UNFCCC dwar it-tnaqqis ta' l-emissjonijiet minħabba t-tneħħija ta' foresti f'pajjiżi li qed jiżviluppaw, reċenti ħafna fil-laqgħa tagħha f'Ruma mit- 30 ta' Awissu sa l- 1 ta' Settembru 2006 u jinnota l-ftehim wiesa' li ntlaħaq dwar il-ħtieġa ta' ħlasijiet għal servizzi marbuta ma' l-ekosistema u jħeġġeġ għall-inklużjoni malajr tat-tneħħija ta' foresti evitata, bħala kontribut għall-kisba ta' l-Għanijiet tal-Millennju għall-Iżvilupp, fit-tieni perjodu ta' impenn tal-Protokoll ta' Kyoto; 12. Jinnota li jkun xieraq li l-Afrika u reġjuni oħra li qed jiżviluppaw jieħdu sehem fit-tnaqqis ta' lemissjonijiet ta' gassijiet bl-effett serra u li jkun xieraq li n-negozjati internazzjonali jkunu jinkludu inċentivi sabiex tiġi evitata t-tneħħija ta' foresti; barra minn hekk, jistieden lill-Istati Membri biex jinvolvu ruħhom fi proġetti sostenibbli rigward il-foresti bħala parti mill-Mekkaniżmu għal Żvilupp Nadif; 13. Jemmen li sabiex taffronta l-bidla fil-klima b'mod effettiv, il-politika globali dwar il-klima għandha toħloq sitwazzjoni fejn kulħadd fl-industrija jkollu l-istess opportunitajiet, u b'hekk jiġu inkuraġġiti l-innovazzjonijiet u l-effiċjenza fl-użu ta' l-enerġija u jiġi evitat il-ħruġ tal-karbonju; jissuġġerixxi, għaldaqstant, li jinħolqu standards u miri globali għar-riżultati li għandu jkun hemm rigward attivitajiet differenti, inklużi lprodotti tal-konsumatur u t-trasport fil-livell globali; 14. Jisħaq li l-impatt tal-bidla fil-klima fuq is-soċjetà għandu jkun mifhum aħjar; għaldaqstant jistieden lill-Kummissjoni biex teżamina kif l-aħjar torganizza laqgħat ta' diskussjoni u ħidma — fl-Ewropa u f'postijiet oħra b'dawk li għandhom interessi u li huma rilevanti bħall-gruppi taċ-ċittadini, l-industrija, il-komunitajiet tal-bdiewa, l-esperti tas-sigurtà u l-ekonomisti — sabiex ikun hemm fehim aħjar b'aktar dettalji talkonsegwenzi tal-bidla fil-klima; 15. Jinsisti li l-Istati Membri individwali, u l-Unjoni Ewropea kollha kemm hi, jirrispettaw l-impenji attwali tagħhom skond il-Protokoll ta' Kyoto u l-ftehim dwar it-tqassim tal-piżijiet ("burden sharing"), peress li l-pożizzjoni ta' l-UE fuq quddiem fin-negozjati internazzjonali tiddgħajjef jekk dan ma jseħħx; 16. Jemmen li d-delegazzjoni ta' l-UE għandha rwol importanti f'dawn in-negozjati dwar il-bidla fil-klima, u għalhekk ma jistax jaċċetta li l-membri tal-parti tal-Parlament Ewropew minn dik id-delegazzjoni ma setgħux jattendu l-laqgħat ta' koordinazzjoni ta' l-UE waqt il-Konferenza tal-Partijiet preċedenti; jistenna li l-parteċipanti tal-Parlament Ewropew ikollhom aċċess għal laqgħat ta' dan it-tip f'Nairobi, għall-inqas fuq ilbażi ta' stejtus ta' osservaturi, bi dritt għall-kelma jew mingħajr; 17. Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-gvernijiet u lill-parlamenti ta' l-Istati Membri u lis-Segretarjat tal-Konvenzjoni Qafas tan-Nazzjonijiet Uniti dwar il-Bidla fil-Klima, bit-talba li tiġi ċċirkulata mal-partijiet kollha involuti li m'humiex fl-UE. [1] Testi Adottati, P6_TA(2005)0433. [2] Testi Adottati, P6_TA(2006)0019. [3] Testi Adottati, P6_TA(2006)0296. --------------------------------------------------